འདིར་འཛམ་གླིང་ས་ཡི་ལྟེ་བ།བོད་ཁམས་ཆོས་ཀྱི་ཞིང་ས།མཚོ་སྔོན་ཁྲི་ཤོར་རྒྱལ་མོའི་ལྷོ་ཕྱོགས་སུ་ཆབ་འགག་གསེར་གཞུང་རིང་མོའི་ཡུལ་ལྗོངས་ལྟ་ན་མཛེས་ཤིང་སྡུག་པ་དང་།དགེ་བའི་ལས་འགྲུབ་ས།བསམ་པའི་དོན་འགྲུབ་ས།སྟོབས་འབྱོར་མངའ་ཐང་ལྡན་ས།བདེ་སྐྱིད་ཕུན་སུམ་ཚོགས་ས།དགེ་བའི་ཡོན་ཏན་ཚང་ཞིང་།ནུབ་ཕྱོགས་སུ་གངས་ཅན་མཐོན་པོ་བཅུ་གསུམ་གྱི་ཡ་གྱལ་ཨ་མྱེས་བྲག་དཀར་ཐེམ་ཆེན་དང་།གཡུ་འབྲུག་ཁྱུང་ཆེན་མཁའ་ལ་ལྡིང་པ་ལྟ་བུའི་འབྲུག་ཁྲུང་ཞེས་པའི་ས་ཆ་ཡང་གྲགས་སྙན་གྱི་རྫ་རྔ་སྲིད་པའི་ཁམས་ལ་མི་ཤོང་ཞིང་ཕྱི་སྣོད་ཀྱི་བཀོད་པ་ལྷ་ཡུལ་དང་མཚུངས་པ།ནང་བཅུད་ཀྱི་གང་ཟག་དཀར་ཕྱོགས་ལ་དད་པ།མཐོ་ལ་བཀུར་བ།དམན་ལ་བྱམས་པ།ཕན་ཚུན་མཐུན་པའི་ཡོན་ཏན་རྫོགས་པ།ཁྱད་པར་དུ་རི་བོ་བཀྲ་ཤིས་འབྱུང་གནས་ལ་སོགས་གནམ་གོར་གོར་ཡིན་པས་ཞི་བའི་ལས་འགྲུབ་པ།ཐང་གྲུ་བཞི་ཡིན་པས་རྒྱས་པའི་ལས་འགྲུབ་པ།ལམ་ཟླ་གུམ་ཡིན་པས་དབང་གི་ལས་འགྲུབ་པ།བྲག་ཟུར་གསུམ་ཡིན་པས་དྲག་པོའི་ལས་འགྲུབ་པ།ཅོང་གི་ཨ་ཏེན་ཤ་རྫ་ཤར་གྱི་སྟག་སྐྱ་པོ།ཅོང་ཆུ་ལྷོ་ལ་བཞུར་བས་ལྷོ་ཡི་གཡུ་འབྲུག་སྔོན་མོ།ཤར་ཝན་བྲག་དམར་ལྷུན་པོ་ནུབ་ཀྱི་བྱ་དམར་པོ།ཅོང་རི་གླང་ཆེན་བྱང་གི་རུས་སྦལ་སེར་པོ་བཅས་པའི་སྲུང་བཞི་ཀྱང་ལྷུན་གྱིས་གྲུབ་ཅིང་།ཕ་བཙན་ཤར་ཝན་འགགམ་བཙན་ཅོང་གི་འགགཁྲ་རིས་ཆར་ཆུ་འགགཕྱུག་ལུང་ནགས་ཀྱི་འགག་བཅས་འགག་ཆེན་བཞི།གཡས་ཀྱི་མཚལ་ནག་ཁ་མདོ་དམ།ཤར་ཝན་རྟ་རྣ་སུམ་མདོ།གཡོན་གྱི་སྒྲོག་དཀར་སུམ་མདོ་སྟེ།ཅོང་གི་སྒྱེད་གསུམ་སུམ་མདོ།ཆུ་གསུམ་འདུས་པའི་ཁ་མདོ་དམ།ཅོང་ཤར་ཝན་བུ་ཧྭའི་སུམ་མདོ།ཆུ་མང་ཆུ་ཡི་འདུས་མདོ་སྟེ།མཚོ་སྔོན་ཁྲི་ཤོར་རྒྱལ་མོ་བཅས་མདོ་ཆེན་བཞི།ཁྲ་རིས་གསེར་གྱི་ན་ཐང་།བཙུན་མོ་ཕྱུགས་ཀྱི་རྩྭ་ཐང་།བྲག་སྒམ་ཆོས་ཀྱི་རྡོ་ཐང་།མེ་ཏོག་དྲི་ཡི་ན་ཐང་སྟེ་ཤར་ཝན་ན་རྒན་ཆེན་མོ་སོགས་སྐྱིད་པའི་ཐང་ཆེན་བཞི་སོགས་ས་དཔྱད་ཕུན་སུམ་ཚོགས་པའི་རྟེན་འབྲེལ་ལེགས་པ་མ་ཟད།རྒན་པ་སྨྲ་ལ་མཁས་པ་ཞིག་གིས་ཀྱང་ས་ན་རང་སྐྱེས་བུ་བཞི།གནམ་ན་རྒྱལ་ཆེན་སྡེ་བཞི།ནགས་ན་སྟག་པོ་སྤུན་བཞི།རྫ་ན་ཤ་བོ་རྭ་བཞི།ཕྱོགས་བཞི་དབང་དུ་འདུ་ཞིང་།སྡེ་བཞིའི་དཔོན་དུ་འགྱུར་རོ།།ཞེས་ཤིས་ཚིག་གི་མེ་ཏོག་འཐོར་བ་དང་།ཕྱི་ཡི་དགྲ་བཏུལ།ནང་གི་གཉེན་བསྐྱངས།ཡ་རབས་ཀྱི་སྲོལ་ཚུགས།མ་རབས་ཀྱི་རྒྱུན་ཆད།བཀྲ་ཤིས་ཕུན་སུམ་ཚོགས་པའི་ཡུལ་ཕྱོགས་འདི་ལ་ཡང་ཁ་གཡང་པད་དཀར་བཞད་པ་སྟེ།